CELEX: 52014PC0430
Language: fi
Date: 2014-06-02 00:00:00
Title: Suositus NEUVOSTON PÄÄTÖS liiallisen alijäämän olemassaolosta Slovakiassa annetun päätöksen 2010/290/EU kumoamisesta

|
			
		
		
		52014PC0430
		
			Suositus NEUVOSTON PÄÄTÖS liiallisen alijäämän olemassaolosta Slovakiassa annetun päätöksen 2010/290/EU kumoamisesta /* COM/2014/0430 final */
			
				
		
		
			
			   	Suositus
NEUVOSTON PÄÄTÖS
liiallisen alijäämän olemassaolosta
Slovakiassa annetun päätöksen 2010/290/EU kumoamisesta
EUROOPAN UNIONIN NEUVOSTO, joka
ottaa huomioon Euroopan unionin toiminnasta
tehdyn sopimuksen ja erityisesti sen 126 artiklan 12 kohdan,
ottaa huomioon Euroopan komission ehdotuksen,
sekä katsoo seuraavaa:
(1)       Neuvoston
päätöksellä 2010/290/EU[1], joka on annettu 2 päivänä joulukuuta 2009 komission suosituksesta,
todettiin, että Slovakiassa oli liiallinen alijäämä. Neuvosto totesi, että Slovakian
viranomaisten lokakuussa 2009 ilmoittamien tietojen mukaan julkisen talouden
alijäämän odotettiin olevan 6,3 prosenttia suhteessa BKT:hen vuonna 2009,
eli yli perussopimuksessa määrätyn 3 prosentin viitearvon suhteessa
BKT:hen, ja julkisen bruttovelan ennustettiin olevan noin 36 prosenttia
suhteessa BKT:hen vuonna 2009, eli selvästi alle perussopimuksessa määrätyn 60
prosentin viitearvon[2].
(2)       Neuvosto antoi 2 päivänä
joulukuuta 2009 perussopimuksen 126 artiklan 7 kohdan ja liiallisia alijäämiä
koskevan menettelyn täytäntöönpanon nopeuttamisesta ja selkeyttämisestä 7
päivänä heinäkuuta 1997 annetun neuvoston asetuksen (EY) N:o 1467/97[3] 3 artiklan 4 kohdan mukaisesti Slovakialle
komission suositukseen perustuvan suosituksen liiallisen alijäämän poistamiseksi
viimeistään vuonna 2013. Suositus julkaistiin.
(3)       Perussopimusten liitteenä
olevan liiallisia alijäämiä koskevasta menettelystä tehdyn pöytäkirjan 4
artiklan mukaan komissio toimittaa menettelyn täytäntöönpanoa varten
tarvittavat tiedot. Euroopan yhteisön perustamissopimukseen liitetyn liiallisia
alijäämiä koskevasta menettelystä tehdyn pöytäkirjan soveltamisesta 25 päivänä
toukokuuta 2009 annetun neuvoston asetuksen (EY) N:o 479/2009[4] 3 artiklan mukaisesti jäsenvaltioiden on
annettava pöytäkirjan soveltamisen osana tiedot julkisen talouden alijäämistä
ja veloista ja muista asiaan liittyvistä muuttujista kahdesti vuodessa, ennen 1
päivää huhtikuuta ja ennen 1 päivää lokakuuta.
(4)       Tarkastellessaan, olisiko
liiallista alijäämää koskeva päätös kumottava, neuvoston olisi päätettävä
asiasta ilmoitettujen tietojen perusteella. Liiallisen alijäämän olemassaoloa
koskeva päätös olisi lisäksi kumottava ainoastaan, jos alijäämä ei komission
ennusteiden mukaan ylitä 3 prosentin viitearvoa suhteessa BKT:hen ennustejaksolla[5].
(5)       Niiden tietojen perusteella,
jotka komissio (Eurostat) on asetuksen (EY) N:o 479/2009 14 artiklan mukaisesti
toimittanut saatuaan Slovakialta ilmoituksen ennen 1 päivää huhtikuuta 2014, ja
komission kevään 2014 talousennusteen perusteella voidaan tehdä seuraavat
päätelmät
–              
Slovakian julkisen talouden alijäämä oli
suurimmillaan 8 prosenttia suhteessa BKT:hen vuonna 2009, mutta alijäämä
supistettiin 2,8 prosenttiin suhteessa BKT:hen vuonna 2013 neuvoston 2 päivänä
joulukuuta 2009 antaman suosituksen mukaisesti. Alijäämän supistuminen perustui
julkisen talouden vakauttamiseen sekä tulo- että menopuolella, myös
kertaluonteisin toimenpitein.
–              
Vuoden 2014 vakausohjelmassa julkisen sektorin
alijäämän odotetaan olevan 2,6 prosenttia suhteessa BKT:hen vuonna 2014 ja
supistuvan edelleen 2,5 prosenttiin vuonna 2015, 1,6 prosenttiin vuonna 2016 ja
0,5 prosenttiin vuonna 2017. Komission kevään 2014 talousennusteen mukaan
julkisen talouden alijäämä kasvaa hieman, eli 2,9 prosenttiin suhteessa BKT:hen
vuonna 2014, ja supistuu 2,8 prosenttiin suhteessa BKT:hen vuonna 2015. Tämän
vuoksi alijäämän odotetaan pysyvän perussopimuksessa asetetun 3 prosentin
viitearvon alapuolella ennustejaksolla.
–              
Julkisen talouden rakenteellinen rahoitusasema (eli
suhdannekorjattu rahoitusasema, jossa ei ole otettu huomioon kertaluonteisia
eikä muita väliaikaisia toimenpiteitä) on parantunut vuositasolla keskimäärin
1½ prosenttia suhteessa BKT:hen vuosien 2009 ja 2013 välillä. Vaikka
rakenteellisen rahoitusaseman ennustetaan heikkenevän hieman vuonna 2014, sen
odotetaan kohentuvan vuonna 2015 olettaen, että politiikka säilyy
muuttumattomana. Koska rakenteellisen rahoitusaseman edellytettyyn
sopeuttamiseen kohti keskipitkän aikavälin tavoitetta näyttää vuonna 2014
muodostuvan ero, joka on 0,3 prosenttia suhteessa BKT:hen, julkisen talouden
toimenpiteitä, joilla varmistetaan, että vakaus- ja kasvusopimuksen
ennaltaehkäisevää osiota noudatetaan täysimääräisesti, on tarpeen vahvistaa,
kun otetaan huomioon riski poiketa edellytetystä sopeutusurasta.
–              
Julkista velkaa oli 55,4 prosenttia suhteessa
BKT:hen vuonna 2013. Komission kevään 2014 talousennusteen mukaan julkinen
velka kasvaa edelleen 56,3 prosenttiin suhteessa BKT:hen vuonna 2014 ja 57,8
prosenttiin vuonna 2015. 
(6)       Neuvosto muistuttaa, että
Slovakiaan sovelletaan vuodesta 2014 eli liiallisen alijäämän korjaamista
seuraavasta vuodesta alkaen vakaus- ja kasvusopimuksen ennaltaehkäisevää osiota
ja sen olisi edettävä asianmukaisessa tahdissa kohti keskipitkän aikavälin
tavoitettaan sekä noudatettava menojen kasvulle asetettua viitearvoa. 
(7)       Neuvoston päätös liiallisen
alijäämän olemassaolosta kumotaan perussopimuksen 126 artiklan 12 kohdan
mukaisesti, kun liiallinen alijäämä kyseisessä jäsenvaltiossa on neuvoston
käsityksen mukaan korjattu.
(8)       Neuvoston käsityksen mukaan
Slovakian liiallinen alijäämä on korjattu, minkä vuoksi päätös 2010/290/EU
olisi kumottava,
ON HYVÄKSYNYT TÄMÄN PÄÄTÖKSEN: 
1 artikla
Kokonaistilanteen arviointi osoittaa, että
Slovakian liiallisen alijäämän tilanne on korjattu.
2 artikla
Kumotaan päätös 2010/290/EU.
3 artikla
Tämä päätös on osoitettu Slovakian
tasavallalle.
Tehty Brysselissä
                                                                       Neuvoston
puolesta
                                                                       Puheenjohtaja
[1]               EUVL L 125, 21.5.2010, s. 48.
[2]               Vuoden 2009 julkisen talouden alijäämä tarkennettiin
myöhemmin 8 prosenttiin suhteessa BKT:hen ja julkinen velka
35,6 prosenttiin suhteessa BKT:hen.
[3]               EYVL L 209, 2.8.1997, s. 6.
[4]               EUVL L 145, 10.6.2009, s. 1.
[5]               Vastaa neuvoston 3 päivänä syyskuuta 2012 hyväksymiä
vakaus- ja kasvusopimuksen täytäntöönpanoa koskevia vaatimuksia sekä vakaus- ja
lähentymisohjelmien muotoa ja sisältöä koskevia ohjeita. Ks.
http://ec.europa.eu/economy_finance/economic_governance/sgp/pdf/coc/code_of_conduct_en.pdf